شەفەق نیوز/ کەم ئاوی وشەپول هشکەساڵیە ک دەێد لە عراق، تەنیا لەلای کەمەوبوین زەویەیل کشتوکاڵی نەوسیا، باوجی کەفتە هەڕەشە دان  له‌ زنەوەری ئاوی و دەیشتی، ک یە بڕبڕە لە گامیشەیل  کەمەو بوون لەناوچەیل فرەیگ ک وە  ئیوەتکردنی  وه‌ناوبانگ بوین، ئەوەیش لەوەر داوەزین ئاست ئاو لە هۆر وگوڵەمەیل ک دی ئی ئاژەڵە نیەتوەنێد لەناوی مەلەوانی بکەێد.
ئاژانس شەفەق نيوز، گووش لە قسەی خاوەن گامیشەیل لەی باوەتە گرد، تا بڕەسیمنە راسی ئی قەیران ژینگەیی وئابوورییه‌ ک لە خود وەختەگە بویەسە رخیگ راسی وحکومەت ولایەنەیل پەیوەندیدار هویچ چارەیگ نەکردنە.
داڵگ نەرگس، پەنج کوڕ و دویەتیگ دیرێد، لە دەورگرد ناحیەی حەمزە شەرقی نیشتەجیە، ئەرا ئاژانس شەفەق نیوز ئویشێد: خوەم تەنیا نییم ک ناچار بیمە لەوەر قەیران ئاوەگە گامیشەیلم بفرووشم، ک هاوساگەم وەرجە خوەم ئی کارە کرد، چوینکە ئیمە ئاو ئەرا ئایەم وەدەسمان نیەکەفێد، ئمجا گامیش چوین ک ئاو قویلیگ خوازێد تا گشت لەشی لەژیری بوود؟.
قەیرانەیل هاویشتە
جاسم ئەسەدی، ئەندازیار راوێژکاری لە ریخریاگ سرووشت عراق، دیاری کەێد ک ئیوەتکەرەیل گامیش لە ١٥% تا ٢٥% لە نرخ ئاژەڵەگە زەرەد کەن لەوەر ئەو هشکەساڵیە ک نرخەگەی رەسیە مەلیۆنێگ ونیم دینار ئەرا ، وئەوەسا نرخ ئی ئاژەڵە رەسیادە چوار مەلیۆن دینار.
ئویشێدیش: ئیوەتکەرەیل گامیش لە پارێزگایل هۆرەیل عراق کەفنە نوای گیچەڵیگ تر دویای ئەو شەپول هشکەساڵیە ک هەر لەساڵ ٢٠١٨ دەێد لە عراق، ک ئاست ئاوەگە کەمەو بوی تا رەسیە ئاست نزمیگ لە هۆرەیل چبایش لە پارێزگای زیقار وهەمیش لە هۆر حەممار.
ئەسەدی باس ئەوەیش کەێد ک داوەزین ئاوەگە رەسیە کەمتر لە ٩٠ سانتیمەتر لە ئاست روی دەریا، وتەنیا چەن دەریاچەی قویلیگ وجووەیل ئاویگ جویر هۆر تەنک لەلیان مەنیەسەو.
وتیش: ئاوایەیلیگ هەس زیانیان وەردەوامە هەکاتی ئاوای (حسچە حەلاب) لە هشکەساڵی تیژیگ وەگەرد کەمی لە لەوەڕ، ک نرخ یەک تەنی لە ٣٠٠ هەزار دینار رەسیە ٧٠٠ هەزار دینار.
کاریگەری لەبان ئابووری
هادی یاسری قسەکەر وەزارەت کشتوکاڵی دیاری کرد ک هشکەساڵیەگە پەیوەندی قایمیگ وەرد ئیوەتکردن گامیش دیرێد، ک سامان ئاژەڵ عراق، تایبەت ئی ئاژەڵە، وەشیوەی گەورەیگ کەفێدە گاریگەری لەوەر هشکەوبوین گوڵەمەیل ئاو، ک شوین بنچینەییە ئەرا ئیوەتکردن گامیش.
وتیش: وەزارەتەگە دەسداوەر لە دابینکردن لەوەڕ هشک وتویەم لەوەڕ ئەرا کاڵینی، تا پاڵپشتی وگاڵ جفتیارەگە بەێد، وبمینێدە بان ئاژەڵ وزەویەگەی، ئەوەیش وەگەرد هەماهەنگی پاڵپشتیکردن ناودەوڵەتی ئەرا مقەیەتیکردن گامێش لەو زەرەدە ک هشکەساڵی وەپی رەسنێدەی.
ئەحمەد عید، پسپۆڕ باوەت ئابووری دووپات کەێد ک سامان ئاژەڵ یەکیگە گرنگترین پایەیل ئابووری لەو وڵاتەیلە ک توانای ئیوەتکردن ئاژەڵ و مامر دیرن، چوینکە گرنگییگ لە پڕکردن داوای سەرەکی ئەرا خیزان عراقی دیرێد، باوجی لە ئاست بەرهەم سامان ئاژەڵ لە عراق بەش ناوخوەیی نیەکەێد، ئەوەیش لەوەر بەدی ئەو سیاسەت ئابووریە ک عراق دویای ٢٠٠٣ وەخوەی دوینێد.
وتیش: بەرهەمەگە لەوەر چەن هووکاریگ وەشیوەی گەورەیگ داوەزی، بەشیگ سرووشتی و بەشیگیش مرۆیی، وکاریگەریی سرووشتی کەفێدە هشکەساڵی وکەمی لە تەکان ئاوەگە وداوەزین ئاست کاڵین لەوەڕ، و مرۆییەگە کەفێدە پشتگووشخستن حکومەتەیل هاوپشتە لەی کەرت گرنگە، لە کەم پاڵپشتیکردن و دروسنەکردن دەرفەتەیلیگ راسی ئەرا بەرهەم ناوخوەیی، و زیایبوین ئاست هاوردە.
وتیش: گرنگترین گیچەڵ ک هیمان کەفێدە وەر ئیوەتکردن گامیش لە عراق خوەی گرانی لەوەڕ ونەمان پاڵپشتیکردنە، ک مەترسییگ راسی لەبان سامان ئاژەڵ وەشیوەی گشتی دروس کەێد ولەبان گامیش وەتایبەت، ئەوەیش وەگەرد رویکردن ئیوەتکەرەیل وەرەو شار، ک فرەیان لە بووسان وهۆرەیل واز هاوردن ورویکردنە شارەیل، چوینکە وەپیان نەکریا کار خوەیان وەردەوام بکەن لەوەر ئەو زەرەدەیل گەورە ک وەپیان رەسێد.
ئەحمەد عید لە کۆتایی قسەیلی وت: بایەتە دەوڵەت پابەندی خوەی وەجی بارێد ک وەگورەی راگەیانن یاسای پاڵپشتی فریاکەفتن لە ئاسایش خوەراک وئەوزەڵکردن جیوەی ئەوە بکەێد، و پاڵپشتی کەرت سامان ئاژەڵ بکەێد، وئابووری نیشتمانی عراق وە داهاتەیل ئی کەرت گرنگە قایم بکەێد.
